PSH เผยยอดขายทาวน์เฮ้าส์โตทะลัก 1.7 พันลบ. จ่อเปิดตัว 3 โครงการ 3.7 พันลบ. ครึ่งปีหลัง 63
PSH เผยยอดขายทาวน์เฮ้าส์โตทะลัก 1.7 พันลบ. จ่อเปิดตัว 3 โครงการ 3.7 พันลบ. ครึ่งปีหลัง 63
7 ก.ค. 2563

นายธีรเดช เกิดสำอางค์ ประธานเจ้าหน้าที่บริหาร กลุ่มธุรกิจพฤกษา เรียลเอสเตท ทาวน์เฮาส์ บริษัท พฤกษา โฮลดิ้ง จำกัด (มหาชน) หรือ PSH เปิดเผยว่า ในเดือนช่วงเดือน พ.ค.ที่ผ่านมา บริษัทออกแคมเปญ “พฤกษาทาวน์เฮ้าส์ให้มากกว่า” พร้อมมอบสิทธิพิเศษมากมาย อาทิ อยู่ฟรีไม่ต้องผ่อนนานถึง 2 ปี ฟรีทองคำ ฟรีทุกค่าใช้จ่ายวันโอน สำหรับลูกค้าที่จองทาวน์เฮ้าส์พฤกษาพร้อมอยู่จำนวน 112 โครงการทั่วประเทศ และโอนกรรมสิทธิ์ภายในวันที่ 30 มิ.ย.63 ปรากฎว่าบริษัทสามารถทำยอดขายจากแคมเปญจำนวน 660 ยูนิต มูลค่ารวม 1,730 ล้านบาท มากกว่าเป้าหมายที่ตั้งไว้ 1,500 ล้านบาท ถือว่าเป็นที่น่าพึงพอใจในสภาวะเศรษฐกิจที่ชะลอตัว ส่งผลให้พฤกษาสามารถครองแชมป์ยอดขายกลุ่มทาวน์เฮ้าส์ได้อย่างต่อเนื่อง
ทั้งนี้ สถานการณ์โควิด-19 ปัจจุบันมีแนวโน้มที่ดีขึ้น ประชาชนทั่วไปกลับมาใช้ชีวิตตามปกติ ลูกค้าเริ่มมีความเชื่อมั่นและมียอดเยี่ยมชมโครงการเพิ่มขึ้นเมื่อเทียบกับในช่วงเดือนก่อนหน้า คาดว่าตลาดอสังหาริมทรัพย์ก็จะเริ่มกลับมาคึกคักอีกครั้ง โดยในครึ่งปีหลังบริษัทมีแผนจะเปิดโครงการทาวน์เฮ้าส์ใหม่เพิ่มอีก 3 โครงการ ได้แก่ โครงการบ้านพฤกษา ลาดกระบัง-สุวรรณภูมิ, บ้านพฤกษา เทพารักษ์-เมืองใหม่ และ เดอะคอนเนค เพชรเกษม 69 มูลค่ารวม 3,700 ล้านบาท แต่หากสภาวะเศรษฐกิจเป็นไปในทิศทางที่ดีขึ้น บริษัทก็มีโครงการในมือที่พร้อมจะเปิดขายเพิ่มเติม โดยโครงการทาวน์เฮ้าส์ของพฤกษาได้มีการปรับดีไซน์ ฟังก์ชั่น และพื้นที่ใช้สอยที่สอดรับกับการใช้ชีวิตแบบ New Normal ทั้งในระยะสั้น และยาว